कर्म के अनुसार वर्ण की मान्यता के प्रमाण में पौराणिक काल से अनेक उदाहरण मिलते हैं। स्वयं वेद व्यास, जिन्हें वेदों की व्याख्या करने के निमित्त द्वापर में भगवान का अवतार माना जाता है, वास्तव में एक मछुआरिन के पुत्र थे, फिर भी अपने कर्म के कारण वे महर्षियों की तरह पूज्य बने। विश्वामित्र जन्म से क्षत्रिय थे, किंतु तपस्या एवं साधना से महर्षि बने। इसी प्रकार रामायण के रचयिता वाल्मीकि आखेटक थे और निम्न वर्ण के होने पर भी अपने कर्म से ऋषि बने।